Esimese okupatsiooniaasta jooksul arreteeriti ka peaegu kõik Eesti Vabariigi viimase valitsuse üheteistkümnest liikmest, ainsana pääses vahistamisest peaminister Jüri Uluots. 9 viimase valitsuse liiget hukati või surid vangilaagrites. 1944. a sügisel, kohe pärast nõukogude  okupatsiooni taastumist, repressioonid jätkusid. Et osa seni vangistamisest pääsenud ministritest oli sõja ajal Eestist lahkunud või sõjas hukkunud, oli pärast sõda Eestisse jäänud üksnes 13 endist ministrit. Kümme nendest arreteeriti lühikese aja jooksul, vangistus õnnestus neist üle elada 4 mehel. Kokkuvõttes jäid kõigist nõukogude okupatsioonivõimu võimuses olnud valitsusliikmetest otsestest isikuvastastest repressioonidest puutumata üksnes 3 meest.